ኰነ ድማ፡ ናብ 14 ሓምለ 2018 ዝወግሐት ለይቲ፡ ኣዲስ-ኣበባ ንክቡር ጋሻኣ ንምቕባል ሰለም ከየበለት ሓዲራ እንተተባህለ ምግናን ኣይከውንን። ጐደናታታ ብሓፈሻ፡ ካብ ኣህጉራዊ መዓርፎ ነፈርቲ ቦሌ ክሳብ ቤተ-መንግስቲ ዝርከብ ኣስታት 5 ኪሎ-ሜተር ቀንዲ መስመር፡ ከምኡ'ውን 'መስቀል ኣደባባይ'ን ካልእ ቦታታትን፡ ብንግሆኡ ሆጭ ብዝበለን ንኣሽቱን ዓበይትን ባንዴራታት ኤርትራን ኢትዮጵያን ብዘንበልብልን ህዝቢ ኣዕለቕሊቑ። ዓበይቲ መጒልሒ ድምጺ ዝጸዓና መካይን ንየው ነጀው ይብላ። "ህዝብታት ኤርትራን ኢትዮጵያን፡ ድሌትና ሓደ'ዩ - ፍቕሪን ምድማርን!"፡ "ፕረዚደንት ኢሳይያስ ኣፈወርቂ እንቋዕ ብደሓን መጻእካ!"፡ "ህዝቢ ኤርትራ ንመራሒና ብዝገበሮ ኣቀባብላ ንዝገለጸልና ፍቕሩ፡ ዓጸፋ ንመልሰሉ!"፡ "ካብ ጽልኢ ዝረብሕ የለን፡ ካብ ሰላም ግና ኩላትና ንረብሕ!!" ዝብልን ካልእን ጭርሖታት እውን ፈቖዶኡ ይርአ። ንጹህ ፍሽኽታ ዝርኣየሉ ዓበይቲ ፖስተራት ፕረዚደንት ኢሳይያስን ቀዳማይ ሚኒስተር ኣቢይ እውን ከምኡ። ከም'ቲ ቀዳማይ ሚኒስተር ኣቢይ ኣሕመድ ኣብ ሃዋሳ ዝገለጾ፡ ከም'ዚ